text: L'Ajuntament de Santpedor repararà la carretera de Castellnou | NacióManresa
  L'Ajuntament de Santpedor repararà la carretera de Castellnou
  Comportarà afectacions al trànsit durant 10 dies
  per Redacció, 13 de maig de 2022 a les 17:18 |
  Camí asfaltat de Santpedor a Castellnou de Bages | AjStp
  L'Ajuntament de Santpedor començarà el proper dilluns les obres a la carretera de Castellnou, que repararan dos punts crítics situats dins el terme municipal de Santpedor. Es tracta d'una actuació que té per objectiu millorar la seguretat viària en aquest camí asfaltat que va de Santpedor al Serrat.
  Les obres es portaran a terme en dos períodes, del 16 al 20 de maig i del 23 al 27 de maig. Durant aquests dies la circulació estarà regulada per semàfors amb pas alternatiu de vehicles.
  La Diputació serà titular del tram i el convertirà en carretera el 2024
  Tal com va anunciar fa gairebé un any, està previst que el 2024 la Diputació de Barcelona dins el Pla Zonal de la Xarxa Local de Carreteres assumeixi la titularitat d'aquest tram i el converteixi en carretera adequant-ne les amplades i el traçat. Es tracta d'una reclamació històrica dels dos ajuntaments per a poder fer front a les despeses de manteniment i millora de la seguretat viària.
  Les actuacions suposaran una inversió de 1.632.000 euros a càrrec de la Diputació de Barcelona i està previst que les obres comencin a principis del 2024, un cop enllestit l'estudi informatiu i el projecte constructiu.